

LĒMUMS

Ādažos, Ādažu novadā

2025. gada 29. maijā **Nr.** **216**

**Par atļauju I. Jakovelei savienot amatus**

Ādažu novada pašvaldības dome izskatīja pašvaldības Centrālās pārvaldes Izglītības un jaunatnes nodaļas (turpmāk – Nodaļa) Izglītības speciālistes Ivandas Jakoveles 2025. gada 29. aprīļa iesniegumu (reģ. Nr. ĀNP/1-21-2/25/304) ar lūgumu atļaut savienot amatu ar Interešu izglītības un neformālās izglītības programmu komisijas locekļa amatu un Pašvaldības domes 2025. gada vēlēšanu iecirkņa Nr. 970 komisijas sekretāres amatu.

1. I.Jakovele ir darba tiesiskajās attiecībās ar pašvaldību un ieņem Nodaļas Izglītības speciālista amatu, kas nav valsts amatpersonas amats likuma “Par interešu konflikta novēršanu valsts amatpersonu darbībā” (turpmāk – Likums) izpratnē;
2. ar pašvaldības domes 2025. gada 24. aprīļa lēmumu Nr. 139 “Par grozījumiem Ādažu novada pašvaldības domes 2024. gada 25. janvāra lēmumā Nr.4 “Par Interešu izglītības un neformālās izglītības programmu komisijas sastāva apstiprināšanu””, I.Jakovele ir ievēlēta Interešu izglītības un neformālās izglītības programmu komisijas (turpmāk – Komisija) locekļa amatā;
3. Komisijas locekļa amats ir valsts amatpersonas amats Likuma 4. panta otrās daļas izpratnē, t.i., par valsts amatpersonām uzskatāmas arī personas, kurām, pildot amata pienākumus publiskas personas institūcijās, saskaņā ar normatīvajiem aktiem ir tiesības izdot administratīvos aktus, veikt uzraudzības, kontroles, izmeklēšanas vai sodīšanas funkcijas attiecībā uz personām, kas neatrodas to tiešā vai netiešā pakļautībā, kā arī pieņemt vai sagatavot lēmumus par publiskas personas mantas iegūšanu, tās nodošanu citu personu īpašumā, lietošanā vai valdījumā, atsavināšanu citām personām vai apgrūtināšanu ar lietu vai saistību tiesībām, kā arī finanšu līdzekļu sadalīšanu;
4. Atbilstoši Pašvaldības vēlēšanu komisiju un vēlēšanu iecirkņu komisiju likuma 6. panta piektajai daļai, Vēlēšanu komisiju un vēlēšanu iecirkņu komisiju priekšsēdētāji, sekretāri un komisiju locekļi nav uzskatāmi par valsts amatpersonām Likuma izpratnē;
5. Saskaņā ar Likuma 1. panta pirmo punktu termins „amats” nozīmē arī darbu vai dienestu noteiktu pilnvaru ietvaros valsts vai pašvaldības iestādē, sabiedriskajā, politiskajā vai reliģiskajā organizācijā, kā arī komercsabiedrībā.
6. Saskaņā ar Likuma 6. panta pirmo daļu, valsts amatpersonai ir atļauts savienot valsts amatpersonas amatu ar citu amatu, ja ārējos normatīvajos aktos nav paredzēti valsts amatpersonas amata savienošanas ierobežojumi, savukārt minētā panta otrā daļa noteic, ja Likumā nav noteikti stingrāki ierobežojumi, valsts amatpersonai, ievērojot šā likuma [7.](https://likumi.lv/ta/id/61913#p7) panta otrajā, trešajā, ceturtajā, piektajā un sestajā daļā noteiktos speciālos amatu savienošanas ierobežojumus, ir atļauts savienot valsts amatpersonas amatu ne vairāk kā ar diviem citiem algotiem vai citādi atlīdzinātiem valsts amatpersonas amatiem vai amatiem citās publiskas personas institūcijās. Šajā daļā minētā amatu savienošana pieļaujama, ja tā nerada interešu konfliktu, nav pretrunā ar valsts amatpersonai saistošām ētikas normām un nekaitē valsts amatpersonas tiešo pienākumu pildīšanai.
7. Likuma 7. panta sestajā daļā noteikts, ka 4. panta otrajā daļā minētā amatpersona, kurai šajā pantā vai citā likumā nav noteikti īpaši amata savienošanas nosacījumi, papildus šā likuma 6. panta ceturtajā daļā noteiktajam var savienot valsts amatpersonas amatu tikai ar amatu arodbiedrībā, kā arī citu amatu, uzņēmuma līguma, pilnvarojuma izpildi vai saimniecisko darbību individuālā komersanta statusā vai reģistrējoties Valsts ieņēmumu dienestā kā saimnieciskās darbības veicējam saskaņā ar likumu "Par iedzīvotāju ienākuma nodokli", ja šī savienošana nerada interešu konfliktu un ir saņemta attiecīgās publiskas personas iestādes vadītāja vai viņa pilnvarotas personas rakstveida atļauja.
8. Dome ir iecēlusi I.Jakoveli Komisijas locekļa amatā, līdz ar to atzīstams, ka dome ir institūcija, kas ir kompetenta sniegt atļauju I.Jakovelei savienot amatus.
9. Saskaņā ar Likuma 8.1panta piekto daļu valsts amatpersonai (institūcijai), saņemot lūgumu atļaut valsts amatpersonas amatu savienot ar citu amatu, ir pienākums izvērtēt, vai amatu savienošana neradīs interešu konfliktu, nebūs pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai. Likuma 1. panta 5. punktā noteikts, ka interešu konflikts ir situācija, kurā valsts amatpersonai, pildot valsts amatpersonas pienākumus, jāpieņem lēmums vai jāpiedalās lēmuma pieņemšanā, vai jāveic citas ar valsts amatpersonas statusu saistītas darbības, kas ietekmē vai var ietekmēt šīs valsts amatpersonas, tās radinieku vai darījumu partneru personiskās vai mantiskās intereses.
10. Izvērtējot I.Jakoveles kā Nodaļas Izglītības speciālistes amata pienākumus un Komisijas kompetenci, kā arī I.Jakoveles kā Komisijas locekles kompetenci kopsakarā ar Centrālās Vēlēšanu komisijas 2025. gada 9. janvāra instrukcijā Nr. 1 “Pašvaldības domes vēlēšanu iecirkņa komisijas darbības instrukcija” noteiktās vēlēšanu iecirkņa komisijas funkcijām un kompetenci, secināms, ka šo amatu savienošana pati par sevi interešu konfliktu nerada, kā arī nav pretrunā ar valsts amatpersonai saistošām ētikas normām un nekaitēs valsts amatpersonas tiešo pienākumu pildīšanai. Arīdzan iesniegumā I.Jakovele apliecina, ka norādīto amatu savienošana neradīs interešu konfliktu, nebūs pretrunā ar amatpersonai saistošām ētikas normām un nekaitēs tiešo amata pienākumu pildīšanai.

Tādējādi secināms, ka nepastāv tiesiski šķēršļi amatu savienošanai. Turklāt atbilstoši Likuma regulējumam, valsts amatpersona pati ir atbildīga par interešu konflikta nepieļaušanu. Tāpēc, neraugoties uz kompetentās institūcijas doto atļauju savienot amatus, I.Jakovelei ir pienākums jebkurā brīdī izvērtēt interešu konflikta iespējamību.

Pamatojoties uz likuma “Par interešu konflikta novēršanu valsts amatpersonu darbībā” 4. panta otro daļu, 6. panta pirmo un otro daļu, 7. panta sesto daļu, 8.1 panta piekto un septīto daļu, Pašvaldību likuma 10. panta pirmās daļas 21. punktu, kā arī Finanšu komitejas 2025. gada 29. maija atzinumu, Ādažu novada pašvaldības dome

**NOLEMJ:**

Atļaut Ivandai JAKOVELEI savienot:

1. Interešu izglītības un neformālās izglītības programmu komisijas locekles amatu ar pašvaldības Centrālās pārvaldes Izglītības un jaunatnes nodaļas Izglītības speciālista amatu;
2. Interešu izglītības un neformālās izglītības programmu komisijas locekles amatu ar vēlēšanu iecirkņa Nr. 970 sekretāres amatu Pašvaldības domes 2025. gada vēlēšanu laikā.

Pašvaldības domes priekšsēdētāja K. Miķelsone

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU